50 Jaar gelede in Die Burger | 13 April 1971 | Netwerk24
50 Jaar gelede in Die Burger | 13 April 1971
Bom by SA-kantoor: 'n Ontploffing wat vermoedelik deur 'n pypbom veroorsaak is, het die kantoor van die Suid-Afrikaanse konsulaat-generaal in New York gister erg beskadig.
Haaie verskeur baaier: Die mense van Buffelsbaai was gister nog verslae oor die noodlottige en byna ongelooflike haai-aanval op 'n Wes-Duitse vakansieganger terwyl hy Sondag net agter die veilige branders van dié gewilde strandoord geswem het. Twee reuse-haaie – vermoedelik Zambezi-haaie – het die 57-jarige mnr. Theo Klein, 'n hotelbestuurder van Frankfort, Wes-Duitsland, ten aanskoue van honderde vakansiegangers aangeval en verskeur.
Wat's vir ontbyt, ma? 'n Daggasigaret het op Goeie Vrydag op 'n sonderlinge plek te voorskyn gekom – in die brood wat mev. H. Zietsman van Humansdorp vir die ontbyttafel gesny het. Nie dat mev. Zietsman dit herken het nie.
Dalk gemengde fietsry: 'n Voorgestelde verandering in die grondwet van die Suid-Afrikaanse Fietsryvereniging sodat fietsryspanne in die toekoms slegs na verdienste, en ongeag kleur, gekies sal word, sal in Junie . . . bespreek word.
Sean vir oulaas 007: Sean Connery, die Skotse filmster wat veral as James Bond bekendheid verwerf het, gaan nog een keer die rol van hierdie legendariese spioen-held vertolk.
Hain 'bevorder': Peter Hain, die 21-jarige student wat verlede jaar 'n veldtog teen die beoogde Springbok-kriekettoer in Brittanje gelei het, is gister in Plymouth tot voorsitter van die Young Liberal Movement verkies.
Aarde se vrag al swaarder: Die Kommunistiese China sal in 1990 'n bevolking van meer as 1 000 000 000 mense hê, terwyl Indië aan die einde van die eeu ook soveel inwoners sal hê, volgens die bevolkingsafdeling van die V.V.O.
Op die Vroueblad: Volgens 'n opname wat onlangs gedoen is, is Franse vroue vandag langer en skraler en het hulle laer en platter buustelyne as voorheen . . . Die opname meld ook dat Franse vroue . . . dikker enkels en langer voete het.
Advertensie: Tri-Matic, General Motors se volkome nuwe 3-gang-ratkas. Dis as't ware 3 ratkaste in een.